लाइब्रेरी.....

Tue, 31 May 2022 21:21:38 +0000

कुछ खास नहीं था न मुझमें? वही भदेसपन, वही आवारागर्दी, वही खेलने का पागलपन, और साइंस की किताबों में डूबा भारी सा चेहरा। सबेरे से शाम तक क्रिकेट ग्राउंड में बीतते थे। शाम को ग्राउंड से आते वक्त मम्मी गुस्साए हुए अंदाज में कह भी देती थीं कि-आज तो खाना भी क्रिकेट ग्राउंड में ही खाते, घर काहे लौट आए? उस वक्त कोई जवाब ना होता था। बस इतना कि हाथ पैर धोकर खाना खाना है और फिर फिजिक्स की किताब उठा लेनी है। बहुत बोरिंग सी होती हैं साइंस की किताबें। और बोरियत तब और बढ़ जाती है जब आपका माध्यम हिंदी हो। लेकिन इसकी एक दिलचस्प बात यह है कि अगर आपको साइंस समझ आने लग गई तो समझो सारी दुनिया इसी में है।