पहला दिन,पहला प्यार...

Sun, 17 Apr 2022 20:08:51 +0000

Zoology का पहला लेक्चर। शहर, कुर्सी, टेबल, चाक, डस्टर, ब्लैकबोर्ड, प्रोफेसर और सहपाठी, यहाॅ तक की पढ़ाई का माध्यम तो हिन्दी ही था, लेकिन अत्यन्त संकीर्ण ढर्रे पर। एकदम सबकुछ नया था अंकुश के लिए। गाँव के हिन्दी माध्यम के विद्यार्थियों की जो दशा देश में है उस कुंठित दशा से अछूता रहना अंकुश के लिए भी संभव न था। पूरे लेक्चर की समयावधि तक अर्थात 40 मिनट वही अंकुश जो अपने गाँव का टाॅपर था, जिसके नाम की पूरे गाँव के गली-मुहल्ले में चर्चा थी, जो तारीफों के अमृत रूपी सागर में निमग्न था, वही अंकुश आज मानो गहन तिमिर में संज्ञाविहीन हो गया हो। जीवन नि:सार है, संसार निरर्थक है, मै निरूपाय अकेला क्या करूँगा? भांति-भांति की भविष्यगत चिन्ताएँ उसके माथे पर सिकन पैदा कर रहीं थीं, और वह क्लास के पहले बेंच पर बैठकर जागृत अवस्था में स्वप्न सागर मे लीन था और संभवत: दु:खी भी। तभी माधुर्य से लबरेज लहजे में किसी ने कहा-"एक्सक्यूज मी! आप आपका नंबर दे दो।"